РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Бро : 06-2/519-15

8. децембар 2015. године

Б е о г р а д

ЗАПИСНИК

30. СЕДНИЦЕ ОДБОРАЗА ОБРАЗОВАЊЕ, НАУКУ, ТЕХНОЛОШКИ РАЗВОЈ

И ИНФОРМАТИЧКО ДРУШТВО, ОДРЖАНЕ 8. ДЕЦЕМБРА 2015. ГОДИНЕ

На основу члана 70. Пословника Народне скупштине Одбор за образовање, науку, технолошки развој и информатичко друштво одржао је седницу.

 Седница је почела у 11,00 часова.

 Седници је председавала мр Александра Јерков, председница Одбора.

 Седници су присуствовали: Милан Кнежевић, Милета Поскурица, Марко Атлагић, Ирена Алексић, Љубиша Стојмировић, Небојша Петровић, Анамарија Вичек, Милетић Михајловић, Нинослав Стојадиновић, Милена Бићанин, Олена Папуга и Риза Халими, чланови Одбора.

 Седници нису присуствовали: Владимир Орлић, Невенка Милошевић, Жарко Обрадовић, Јелисавета Вељковић, као ни њихови заменици.

 Седници су присуствовали представници из Министарства спорта: Зорица Никодијевић,секретар и Дејан Бакић, начелник финансија.

 Седници су присуствовали и представници из Министарства просвете*,* науке и технолошког развоја: Вера Дондур, државни секретар, Зоран Тубић, помоћник министра за финансије, Весна Врањковић, и Мирјана Миљојчић.

 Седници су присуствовали и представници из Министарства финансија: Мирјана Ћојбашић, помоћник министра, Славица Манојловић, руководилац групе за плате и Мирослав Бунчић, самостални саветник.

**На предлог председнице Одбора, усвојен је следећи:**

Д н е в н и р е д

1. **Разматрање Предлога закона о буџету Републике Србије за 2016. годину-раздео 24 Министарство просвете, науке и технолошког развоја и раздео 29 Министарство омладине и спорта,** који је поднела Влада (број 400-3204/15 од 4. децембра 2015. године);

 **2. Разно**

 Прва тачка дневног реда: **Разматрање Предлога закона о буџету Републике Србије за 2016. годину-раздео 24 Министарство просвете, науке и технолошког развоја и раздео 29 Министарство омладине и спорта,** који је поднела Влада (број 400-3204/15 од 4. децембра 2015. године);

 Мирјана Ћојбашић, помоћник министра финансија, на почетку свог излагања, навела је макроекономске претпоставке приликом припреме буџета за 2016-ту годину, а то су: остварени макроекономски и фискални резултати у периоду јануар-септембар 2015-те године, макроекономске и фискалне пројекције за 2016-ту годину које су усаглашене са ревидираним проценама међународних институција, првенствено ММФ-ом и Европском комисијом, мере фискалне консолидације и план структурних реформи које обезбеђују стабилност јавних финансија и привредни раст. Основни циљ фискалне консолидације у периоду од 2015-те до 2018-те године је смањење дефицита, заустављање раста јавног дуга, као и успостављање тренда његовог опадања. У односу на планирани дефицит за 2015-ту годину који је износио 190 милијарди, имамо 50 милијарди. Пројекције за 2016-ту годину су смањење трошкова и повећање ефикасности свих нивоа јавне управе кроз реорганизацију и функционално реструктуирање, а то ће се, између осталог, спровести и кроз поступак рационализације што значи да ће плата на свим нивоима власти бити смањена за 3% у маси у односу на процењено извршење у 2015-тој години и то одговара циљаном смањењу запослених у државном сектору за девет хиљада у јануару 2016-те и додатних 20 хиљада у другој половини 2016-те године. Такође, наставиће се спровођења правила да се на пет ослобођених радних места може реализовати једно додатно запошљавање. На крају је додала да је у сарадњи са ММФ-ом је договорено повећање плата у просвети.

 Зоран Тубић, помоћник министра просвете, рекао је да су средства која имамо на располагању ограничена и да сходно томе треба наћи најбољу меру у њиховом распоређивању. Циљ је био обезбедити нормално функционисање у 2015-тој години, што подразумева обезбеђивање плата за 140 хиљада запослених у просвети, те плате ће бити повећане за 4%, од чега 2% код високог образовања што је захтевало повећање масе средстава у односу на фонд за плате који је исказан у 2015-тој години. Наредна важна ствар у конципирању буџета за 2015-ту годину била је обезбеђивање социјалне димензије у садашњим условима доступности и квалитета образовања пре свега кроз исхрану и смештај ученика и студената у домовима. Поред средстава која су издвојена за исхрану и смештај, значајна средства су издвојена и за студентске кредите и стипендије, једана од битних ствари која је задржана јесте пројекат бесплатних уџбеника. У 2016-тој години средства за ову намену ће бити око 620 милиона што ће бити довољно да ученици основних и средњих стручних школа добију бесплатне уџбенике. Што се тиче проблема рационализације он ће се решавати у периоду од првог септембра 2016-те године.

 Вера Дондур, државни секретар у Министарству просвете, изнела је на почтку да је за науку карктеристично прво то што се финансира пројектно, затим што се из буџета који је одвојен за њене потребе финансира чланарина у програму „Хоризонт 2020“ у коме учествују и други сектори, као што су пољопривреда, привреда, животна средина. Исказана је потреба за допунским средствима од чега је одобрен део везан за нуклеарне објекте Србије. На крају је додала да сва наша учешћа у међународним иницијативама не рађају увек само трошкове него стварају и предуслове да се добар део средстава поврати у наш буџет.

 Зорица Никодијевић, секретар Министарства спорта и омладине, напоменула је да се у овој години располагало са умањеним буџетом у односу на претходну. Расположива средства су разврстана по програмима, у оквиру програма развоја спорта, између осталог, издвојена су средства за награде, признања и медаље спортистима, као и за стипендирање. У оквиру програма омладинске политике акценат је стављен на запошљавање младих. Што се тиче програма спортске инфраструктуре, за следећу годину је планиран завршетак атлетске дворане у Београду, атлетског стадиона у Новом Пазару као и реконструкција спортских објеката у Караташу.

 Милета Поскурица упутио је питање шта се дешава са средствима за усавршавање запослених у средњем и основном образовању и да ли су она укинута. Као и питање да ли су усаглашени критеријуми за одобравање средстава студентима који се финансирају из буџета.

 Мирјана Ћојбашић, помоћник министра финансија, рекла је да је Министарство финансија, у сарадњи са Министарством просвете и УСАИД-ом, који помаже у успостављању програмске структуре буџета, начинило помак унапређивањем програмске структуре у којој се сада јасно види колико средстава се добија код високошколских установа.

 Зоран Тубић, помоћник министра просвете, рекао је да стручно усавршавање није издвојено као посебно поглавље него се налази у више њих, да се оно финансира путем кредита који се назива образовање за социјалну инклузију што је пројектни зајам и односи се на изградњу ученичких и студентских домова. то је компонента која се управо односи на стручно усавршавање. Што се тиче студентског стваралаштва, Министарство помаже разне организације и удружења која се баве развојем студентског стваралаштва.

 Нинослав Стојадиновић, навео је како сматра да реформе морају пратити буџет што у случају овог буџета није могуће. Рекао је да треба престати са тврдњама о повећању плата будући да су оне веома далеко од онога какве су биле, такође истакавши да плате нису повећане запосленима у научним установама.

 Милена Бићанин оценила је да расположива средства омогућавају да систем образовања буде ту и ништа више. Уколико је још и умањен новац за пројектна истраживања, не можемо имати напредак и могуће је очекивати одлив научника и истраживача из земље. Што се тиче повећања плата, сматра да то можда и не можемо назвати повећањем јер ће просветни радници бити идаље у незавидном положају. Упутила је питање да ли ће бити финансирања за истраживања.

 Зоран Тубић, помоћник министра просвете, навео је како плате нису смањене свима. Око 30 хиљада запослених са примањима испод 27 хиљада није претрпело смањивање. Сада су и њима повећане плате, те је тиме укупан буџет просвете већи за око 5 милијарди. У вези са истраживањем, истакао је да ће се и деље учествовати у пројектима као што су ПИСА (Programme for International Student Assessment) и ТАЛИС (The OECD Teaching and Learning International Survey).

 Марко Атлагић, рекао је да сматра како се зацртани програм полако остварује у већини постављених циљева.

 Заменик председнице, проф. др. Љубиша Стојимировић, који је наставио председавање седницом, ставио је на гласање **Предлог закона о буџету Републике Србије за 2016. годину- раздео 24 Министарство просвете, науке и технолошког развоја и раздео 29 Министарство омладине и спорта- у начелу.**

**Одбор је у складу са чланом 173. став 2. Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати Предлог закона у наведеном делу** (девет народних посланика је гласало за, један против, двоје није гласао).

Друга тачка дневног реда: **Разно**

У оквиру друге тачке дневног реда није било дискусије.

Седница је завршена у 12,00 часова.

 СЕКРЕТАР ПРЕДСЕДНИЦА

Драгомир Петковић мр Александра Јерков